বড়দিন উৎসবের উদ্বোধনেও নাম না করে বিজেপি-কে কটাক্ষ করলেন মুখ্যমন্ত্রী মমতা বন্দ্যোপাধ্যায়। তাঁর দাবি, ‘‘কেন্দ্র বড়দিনের ছুটি বাতিল করেছে। অবিলম্বে বড়দিনকে জাতীয় ছুটি হিসেবে ঘোষণা করা উচিত।’’ শুক্রবার পার্ক স্ট্রিটে বড়দিনের উদ্বোধনী অনুষ্ঠানের পরে সেন্ট জেভিয়ার্স বিশ্ববিদ্যালয়ের ক্রিস্টমাস অনুষ্ঠানেও যান মুখ্যমন্ত্রী। সেখানেও ওই দাবি তোলেন। সম্প্রতি রাজস্থানে এ রাজ্যের এক যুবককে পিটিয়ে মারার ঘটনা উল্লেখ তাঁর কথায়, ‘‘বড়দিন মানবতার উৎসব। বড়দিন আমাদের সবার দিন। কিন্তু মানব সভ্যতা, সংস্কৃতিকে কেউ কেউ ধ্বংস করার চেষ্টা করেন। সেটা আমাদের গায়ে লাগে।’’ মুখ্যমন্ত্রীর কথায়, ‘‘মহান তারাই হয়, যারা সব মানুষকে নিয়ে চলতে পারে। আর যে বড় হয়, তাকে অনেক কিছু সহ্য করতে হয়। কিন্তু কেউ কেউ বেরিয়েছে, হিন্দুতে-হিন্দুতে, মুসলিমদের সঙ্গে হিন্দুদের, ধর্মের সঙ্গে ধর্মের লড়াই লাগাতে। আমরা এ সব পছন্দ করি না।’’